CELEX: C2005/296/68
Language: el
Date: 2005-11-26 00:00:00
Title: Υπόθεση T-356/05: Προσφυγή της  19ης Σεπτεμβρίου 2005  — Zelenkovà κατά Κοινοβουλίου

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/32
            
         Προσφυγή της 19ης Σεπτεμβρίου 2005 — Zelenkovà κατά Κοινοβουλίου
   (Υπόθεση T-356/05)
   (2005/C 296/68)
   Γλώσσα διαδικασίας: η αγγλική
   Διάδικοι
   
      Προσφεύγουσα: Martina Zelenkovà (Βρυξέλλες, Βέλγιο) [Εκπρόσωποι: G. Vandersanden, L. Levi, C. Ronzi, δικηγόροι]
   
      Καθού: Ευρωπαϊκό Κοινοβούλιο
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κάνει δεκτά τα αιτήματά της, ήτοι να ακυρώσει την κατάταξή της σε βαθμό με την από 16 Νοεμβρίου 2004 απόφαση προσλήψεως την οποία έλαβε η αρμόδια για τους διορισμούς αρχή (Κοινοβούλιο) με ισχύ από 1ης Δεκεμβρίου 2004, με την οποία η προσφεύγουσα κατετάγη στην κατηγορία Α*, βαθμό 5, κλιμάκιο 2, ούτως ώστε η προσφεύγουσα να αποκατασταθεί στο σύνολο των δικαιωμάτων που απορρέουν από τη νόμιμη και φυσιολογική κατάταξή της από 1ης Δεκεμβρίου 2004 στον παλαιό βαθμό LA8 ή τον αντίστοιχό του σύμφωνα με τα άρθρα 1-11 του Παραρτήματος ΧΙΙΙ του Κανονισμού Υπηρεσιακής Καταστάσεως (Α*7, και στο προσήκον κλιμάκιο σύμφωνα με τους κανόνες που ίσχυαν προ της 1ης Μαΐου 2004)·
            
         
               —
            
            
               (i) να της επιδικάσει αποζημίωση, πλέον τόκων υπερημερίας, προς αποκατάσταση της ζημίας την οποία η προσφεύγουσα υπέστη στη σταδιοδρομία της, και (ii) να προβλέψει κάθε άλλη αποκατάσταση των ζημιών της υπό μορφή αποδοχών, ιδίως την εφαρμογή της μεταβατικής διατάξεως του άρθρου 21 του Παραρτήματος ΧΙΙΙ του Κανονισμού Υπηρεσιακής Καταστάσεως όπως ισχύει από 1ης Μαΐου 2004 ή, εναλλακτικώς, τη μείωση των εισφορών της στο συνταξιοδοτικό σύστημα βάσει της αρχής της ισότητας των αμοιβών. Οι απαιτήσεις αυτές, με την επιφύλαξη μεταγενέστερης οριστικής εκτιμήσεώς τους, ανέρχονται, κατά προσωρινή εκτίμηση, ex aequo et bono, σε τουλάχιστον 5 000 ευρώ ετησίως·
            
         
               —
            
            
               να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσφεύγουσα, μόνιμη υπάλληλος προσληφθείσα μετά την 1η Μαΐου 2004, ημερομηνία ενάρξεως της ισχύος του νέου Κανονισμού Υπηρεσιακής Καταστάσεως, αλλά βάσει πίνακα επιτυχόντων διαγωνισμού ο οποίος είχε διεξαχθεί προ της ημερομηνίας αυτής, βάλλει κατά της εκ μέρους του Κοινοβουλίου κατατάξεώς της στον βαθμό Α*5 σύμφωνα με τους νέους κανόνες. Οι προβαλλόμενοι λόγοι ακυρώσεως και τα επιχειρήματα ταυτίζονται με τους λόγους ακυρώσεως και τα επιχειρήματα των προσφευγόντων στην υπόθεση Τ-58/05 (1).
   
      (1)  ΕΕ C 93 της 16.04.2005, σ. 38.